उपमेयर कप राष्ट्रिय महिला फुटबल : चन्द्रपुर र वालिङ भिड्ने
मोरङको विराटनगर महानगरपालिकालाई २–० ले हराउँदै चन्द्रपुर नगरपालिका यहाँ भइरहेको चन्द्रपुर उपमेयर कप राष्ट्रिय महिला फुटबलको फाइनल पुगेको छ । बिहीबारै स्याङजाको वालिङ नगरपालीकाले उदयपुरको चौदण्डीगढी नगरपालिकालाई २–० ले हराएर चन्द्रपुरसँगको उपाधि भिडन्त पक्का गरेको छ । फाइनल शनिबार हुनेछ । वालिङ समूह ‘ख’ को प्रमुख दाबेदार टिम हो । 
रौतहट — मोरङको विराटनगर महानगरपालिकालाई २–० ले हराउँदै चन्द्रपुर नगरपालिका यहाँ भइरहेको चन्द्रपुर उपमेयर कप राष्ट्रिय महिला फुटबलको फाइनल पुगेको छ । बिहीबारै स्याङजाको वालिङ नगरपालीकाले उदयपुरको चौदण्डीगढी नगरपालिकालाई २–० ले हराएर चन्द्रपुरसँगको उपाधि भिडन्त पक्का गरेको छ । फाइनल शनिबार हुनेछ । वालिङ समूह ‘ख’ को प्रमुख दाबेदार टिम हो । सुरुको ३५ औं मिनेटमा चन्द्रपुरकी रजनी ठोकरले बक्सबाहिरबाट प्रहार गरेको बल गोल हुन पुगेको थियो । घरेलु टोली चन्द्रपुरले गोलको अग्रता पाएपछि अधिकांश समय खेलमा नियन्त्रण राख्यो । सविता रानामगरले उत्कृष्ट प्रदर्शन गरिन् । खेलको आकर्षण बनेकी उनले तालमेल र गोल हेर्नलायक थियो । उनकै पासमा दोस्रो हाफको ३० औं मिनेटमा कप्तान मेनुका नगरकोटीले गोल गरेकी थिइन् । कठिन कोणबाट मेनुकाले प्रहार गरेको बल गोलमा परिणत भएपछि चन्द्रपुर २–० ले अघि बढेको हो । विराटनगरकी डिफेन्डर सरिता शेर्पाले चन्द्रपुरका खेलाडीका प्रहारहरू रोक्न निकै प्रयास गरिन् । उनलाई बेला–बेला जुनु मगरले राम्रो साथ दिइन् । सम्झना लावती र मनीषा विष्टको तालमेल मिलेको थियो । चन्द्रपुरको पोस्टमा सम्हालेकी गोलकिपर सपना राईले पनि विपक्षी आक्रमण डटेर सामना गरिन् । चन्द्रपुरकी रोजिना श्रेष्ठ, डिफेन्डर समिक्षा घिमिरेले पनि गतिलो प्रदर्शन दिए । विराटनगरले खेलमा फर्कने प्रयास गरे पनि प्राप्त अवसर उपयोग गर्न सकेन । चन्द्रपुरका प्रशिक्षक नूरराज काफ्लेले विरानगरसँगको प्रदर्शन राम्रो भएकोमा सन्तुष्टि व्यक्त गरे । ‘यही लयमा खेल्यौं भने फाइनलमा पनि जित्छौं,’ उनले हौसिँदै दाबी गरे, ‘टिमको प्रदर्शन उत्कृष्ट बन्दै गएको छ । उपमेयर कप चन्द्रपुरकै पोल्टामा पर्छ ।’ चन्द्रपुरकी कप्तान मेनुका नगरकोटी वुमन अफ द म्याच भइन् । बिहीबार दोस्रो खेलमा वालिङले फाइनल यात्रा सुरक्षित पारेको छ । उसले कपको दाबेदारमध्येकै उदयपुरको चौदण्डीगढी नगरपालिकालाई २–० ले पाखा लगायो । पहिलो हाफको १५ औं मिनेटमा वालिङकी अमिशा कार्कीले गोल गरेर अग्रता दिलाइन् । एक गोलले पछि परेको चौदण्डीगढीलाई गोल फर्काउन धौधौ पर्‍यो । पहिलो हाफमा टोलीले निकै प्रयास गर्‍यो । तर सकेन । दोस्रो हाफको ३० औं मिनेटमा वालिङकी अमिशाले नै दोस्रो गोल गरिन् । चौदण्डीगढीले गोल प्रयास सदुपयोग गर्न सकेन । उनीहरूको प्रयास वालिङकी गोलकिपर सावित्री किसनसामु सफल भएन । वालिङका सरस्वती हमाल (कप्तान), शान्ता नेपाली, सरिष्मा थापा र उदय थापाको तालमेल जमेको थियो । चौदण्डीगढीका खेलाडी मनिका राई, नमिता राई, विपना राई र चुमा लुङमाराईको प्रदर्शन गतिलो रह्यो । तर गोलकिपर देविका श्रेष्ठ भने घाइते भई मैदान बाहिरिइन् । उनको स्थानमा अर्की गोलकिपर सुस्मिता राईलाई मैदान छिराइएको थियो । उनको प्रदर्शन पनि फितलो रह्यो । वालिङकी सरिष्मा थापा वुमन अफ द म्याच भइन् ।